FI Euroopan unionin virallinen lehti C 149/5

Julkisen palvelun velvoitteen asettaminen Saksan sisäiselle säännölliselle lentoliikenteelle neuvoston asetuksen (ETY) N:o 2408/92 mukaisesti

(ETA:n kannalta merkityksellinen teksti)

(2007/C 149/07)

1. Saksan liittotasavallan hallitus on päättänyt muuttaa 1. marraskuuta 2007 alkaen jäljempänä esitetyllä tavalla julkisen palvelun velvoitteita, jotka on asetettu reitille Erfurt — München yhteisön lentoliikenteen harjoittajien pääsystä yhteisön sisäisen lentoliikenteen reiteille 23. heinäkuuta 1992 annetun neuvoston asetuksen (ETY) N:o 2408/92 (1) 4 artiklan 1 kohdan a alakohdan mukaisesti ja julkaistu viimeksi muutettuina 30. huhtikuuta 2004 Euroopan unionin virallisessa lehdessä C 115, s. 115.

2. Julkisen palvelun velvoitteet koskevat seuraavaa:

2.1 Vuorojen vähimmäismäärä

Edellä mainitulla reitillä on lennettävä vähintään 12 edestakaista lentoa kalenteriviikossa siten, että lennoilta on suorat jatkoyhteydet Münchenistä lähteville lentoreiteille. Reitillä on liikennöitävä maanantaista perjantaihin vähintään kaksi edestakaista lentoa päivässä.

Yhteydet on lennettävä ilman välilaskuja.

Tämä vaatimus on voimassa koko vuoden. Juhlapäivinä, kun kyseessä on vähintään yksi osavaltio (Baijeri ja/tai Thüringen), sekä joulun ja uudenvuoden välillä lentoliikennettä voidaan supistaa.

Vastaavat tulo- ja lähtöajat on neuvoston asetuksen (ETY) N:o 95/93 (2) 9 artiklan 1 kohdan mukaisesti haettu toimivaltaisilta viranomaisilta.

2.2 Lentojen ajat

Lennot on suoritettava kello 6.00 ja 21.00 välillä. Aikataulut on laadittava siten, että liikematkustajat voivat arkisin lentää edestakaisen lennon saman päivän aikana niin, että perilläoloaika määräpaikassa on vähintään seitsemän tuntia. Tämä on voimassa edellyttäen, että vastaavat tulo- ja lähtöajat ovat saatavilla. Tästä poiketen perjantain tai viikonlopun iltalennot voidaan lentää kello 14.00 alkaen. Lentoajat on valittava niin, että jatkoyhteydet Münchenistä ja Müncheniin ovat mahdollisimman monipuoliset.

2.3 Lentokalusto

Kohdassa 2.1 mainituilla lennoilla on käytettävä lentokoneita, joiden kapasiteetti on vähintään 15 matkustajapaikkaa. Lennot on lennettävä mittarilentosääntöjen (IFR) mukaisesti.

2.4 Hinnat

Erfurtin ja Münchenin välisen yhdensuuntaisen lennon perushinta saa olla enintään 300 EUR (lopullinen kuluttajahinta).

2.5 Lentovaraukset

Lentojen on oltava varattavissa vähintään yhden kansainvälisen varausjärjestelmän (CRS) kautta sekä Internetissä.

2.6 Palvelun jatkuvuus

Suunnitelluista lennoista on toteutettava vähintään 98 prosenttia. Lennot suorittavan lentoliikenteen harjoittajan on ilmoitettava suunniteltuihin lentoihin tehdyistä poikkeuksista (esim. peruutukset ja erityisolosuhteet).

3. Tarjouskilpailu

Yhteisön lentoliikenteen harjoittajille ilmoitetaan, että kyseisten lentopalvelujen tarjoamisesta julkaistaan tarjouskilpailu ja että liikennöinti on aloitettava 1. marraskuuta 2007. Tarjouskilpailu julkaistaan lähiaikoina Euroopan unionin virallisessa lehdessä asetuksen (ETY) N:o 2408/92 4 artiklan 1 kohdan d alakohdan mukaisesti.

Lisätietoja saa seuraavasta osoitteesta:

Thüringer Ministerium für Bau und Verkehr Referat Luftverkehr Postfach 900 362 D-99106 Erfurt Puhelin: (49-361) 37 91 441 Faksi: (49-361) 37 91 499

(1) EUVL L 240, 24.8.1992, s. 8.

(2) EUVL L 14, 22.1.1993, s. 1.